భారతి (పరిశోధన కేంద్రం)

భారతి, భారతదేశం నెలకొల్పిన శాశ్వత అంటార్కిటిక్ పరిశోధనా కేంద్రం. ఇది భారతదేశపు మూడవ అంటార్కిటిక్ పరిశోధనా కేంద్రం. ప్రస్తుతం క్రియాశీలకంగా ఉన్న రెండు పరిశోధనా కేంద్రాలలో ఇది ఒకటి కాగా రెండోది మైత్రి. దేశపు మొట్టమొదటి పరిశోధనా కేంద్రం, దక్షిణ గంగోత్రిని ప్రస్తుతం సరఫరా స్థావరంగా ఉపయోగిస్తున్నారు. ఈ నిర్మాణం కోసం భారతదేశం లార్సెమాన్ హిల్స్ పక్కన 69°S, 76°E వద్ద ఒక ప్రాంతాన్ని గుర్తించింది. ఈ పరిశోధనా కేంద్రాన్ని ఇంకా అధికారికంగా ప్రారంభించనప్పటికీ, 2012 మార్చి 18 నుండి ప్రయోగాత్మకంగా పనిచేస్తోంది.   ఇది పూర్తయిన తరువాత, అంటార్కిటిక్ సర్కిల్‌లో బహుళ స్టేషన్‌లను కలిగి ఉన్న తొమ్మిది దేశాలలో భారతదేశం ఒకటిగా మారింది. సముద్ర శాస్త్ర అధ్యయనాలు, ఖండాంతర విచ్ఛిన్నం దృగ్విషయంపై దృష్టి పెట్టడం భారతి పరిశోధన స్థావర ఉద్దేశాలు. ఇది భారత ఉపఖండపు భౌగోళిక చరిత్రపై ప్రస్తుత అవగాహనను మెరుగుపరచే పరిశోధలను సులభతరం చేస్తుంది.

 సౌకర్యాలు 
నేషనల్ రిమోట్ సెన్సింగ్ సెంటర్ (NRSC) స్టేషను నిర్మాణ ప్రాజెక్టును ఎలక్ట్రానిక్స్ కార్పొరేషన్ ఆఫ్ ఇండియా లిమిటెడ్ (ECIL) కు రూ. 230 కోట్లకు కాంట్రాక్టుకు ఇచ్చింది.  2,162 చ.మీ. విస్తీర్ణమున్న స్టేషన్ భవనాన్ని 127 రోజుల్లో నిర్మించారు.  స్టేషనులో మొత్తం 72 మంది సిబ్బంది ఉండవచ్చు. వీరిలో 47 మంది ప్రధాన భవనంలో ఏడాది పొడవునా ఉండే వీలుండగా, మరో 25 మంది వేసవిలో షెల్టర్లలో ఉండవచ్చు. ప్రధాన స్టేషన్ భవనానికి సరిపడేలా ఒక ఇంధన క్షేత్రం, సముద్రపు నీటి పంపు, వేసవి శిబిరం ఉన్నాయి. 

ప్రాజెక్టు పని చేయడం మొదలైన తర్వాత, హై-స్పీడ్ శాటిలైట్ ముడి డేటాను ప్రాసెస్ చేయడం కోసం ఎప్పటి కప్పుడు భారతి స్టేషన్ నుండి హైదరాబాద్‌లోని NRSC కి పంపిస్తారు.

2007 లో ECIL, అంటార్కిటికాలోని రెండవ భారతీయ పరిశోధనా కేంద్రం మైత్రికి, నేషనల్ సెంటర్ ఫర్ పోలార్ అండ్ ఓషన్ రీసెర్చ్ (NCPOR) కూ మధ్య కమ్యూనికేషన్ లింకును కూడా ఏర్పాటు చేసింది. భారతి స్టేషన్‌లో శాస్త్రవేత్తలు టెక్టోనిక్స్, జియోలాజికల్ స్ట్రక్చర్‌లపై పరిశోధనలు చేపడతారు.  స్టేషను నిర్మాణంలో షిప్పింగ్ కంటైనర్‌లను ఉపయోగించిన మొదటి దేశం భారతదేశం. అందువల్ల రికార్డు సమయంలో అతి తక్కువ ఖర్చుతో ఈ స్థావర నిర్మాణం సాధ్యమైంది. 

 ఆవిష్కరణలు, విజయాలు 
2017 జనవరిలో అంటార్కిటిక్‌కు 36వ భారతీయ యాత్రలో ఉన్న శాస్త్రవేత్తలలో ఒకరైన ఫెలిక్స్ బాస్ట్, భారతి పరిశోధనా కేంద్రానికి సమీపంలోని లార్సెమన్ హిల్స్‌లో కొత్త నాచు జాతిని కనుగొన్నాడు. దానికి బ్రయుమ్ భారతియెన్సిస్ అని పేరు పెట్టాడు. 

 ఇవి కూడా చూడండి 

 దక్షిణ గంగోత్రి మొదటి భారతీయ స్టేషను. తరువాత దీన్ని సపోర్ట్ బేస్‌గా మార్చారు
 మైత్రి రెండవ భారతీయ స్టేషన్ 1989
 రక్షణ పరిశోధన అభివృద్ధి సంస్థ
 భారతీయ ఖగోళ అబ్జర్వేటరీ
 జంతర్ మంతర్, జైపూర్
 నేషనల్ సెంటర్ ఫర్ పోలార్ అండ్ ఓషన్ రీసెర్చ్
 సియాచిన్ బేస్ క్యాంప్ (భారతదేశం)

 మూలాలు 

వర్గం:Coordinates on Wikidata
వర్గం:అంటార్కిటికాలో భారతదేశ కార్యక్రమం